ЩIыпIэхэр ягъэкъабзэ, зэлъыIуах
Нэхъыжьхэм защIэгъэкъуэным теухуа республикэ Iуэхугъуэхэм хыхьэу, щэбэт кIуам, мэлыжьыхьым и 9-м, къалэпсо щIыхьэху екIуэкIащ. Хабзэ хъуауэ, илъэс къэс къыхалъхьэ а Iуэху щхьэпэм хэтащ министерствэхэм, ведомствэхэм, IэнатIэ, организацэ зэмылIэужьыгъуэхэм я лэжьакIуэхэр, жэрдэмщIакIуэхэр.
Республикэм и щыхьэрыр зэIузэпэщ щIыным жьыуэ щIадзэри, шэджагъуэ нэужьым ирихьэлIэу щхьэж ирагъэбыдылIа щIыпIэхэр зыхуей хуагъэзащ, Налшык псыхъуэмрэ къалэ паркымрэ ягъэкъэбзащ. Администрацэм егъэджэныгъэмкIэ и департаментым зэриубзыхуам тету, хэкIуэда лIыхъужьхэм я фэеплъым и Iэшэлъашэр зэлъыIуа-хащ. Муниципальнэ еджа-пIэ №№1-м, 7-м щыщхэм пхъэнкIийр зэщIакъуащ, фэеплъыр ялащ. А Iуэхум хэтащ егъэджакIуэрэ еджакIуэу 150-рэ.
Налшык къалэ округым и щIыпIэ администрацэм и лэжьакIуэхэм я махуэ улахуэр нэхъыжьхэм защIэгъэкъуэнымкIэ фондым халъхьащ.
КъБР-м ЩIыуэпсым и хъугъуэфIыгъуэхэмрэ экологиемкIэ и министерствэм и пресс-IуэхущIапIэм и унафэщI Шакъ Заринэ къызэрыджиIамкIэ, щIыпIэхэр гъэкъэбзэным, зэIузэпэщ щIыным, щхъуантIагъэхэр хэсэным теухуа къалэпсо щIыхьэхум я лэжьакIуэхэри жыджэру хэтащ. Абыхэм Профсоюзнэ уэрамым и лъабжьэм къыщыщIэдзауэ «Сосрыкъуэ» хьэщIэщ комплексым нэсыху ягъэ- къэбзащ, кIэрыхубжьэры-хуу кубометр 15 зэщIакъуэ-ри, Iурагъэшащ.
Бахъсэндэсхэри хуэмыхуакъым, махуэ уэфIыр къагъэсэбэпри, къалэпсо щIыхьэху ирагъэкIуэкIащ. ЩIымахуэ лъэхъэнэмрэ гъатхэпэ мазэмрэ зэтрихьа пхъэнкIийр зэщIэкъуэным, щIыпIэхэр, пщIантIэхэр гъэкъэбзэным, гъэдэхэным и Iуэхум администрацэм и IэщIагъэлIхэр, школакIуэхэр я гуапэу икIи зэхьэзэхуэу хэтащ.
ЩIыпIэ администрацэм и пресс-IуэхущIапIэм и унафэщI Балъкъыз Iэминэ къызэригъэлъэгъуамкIэ, мэлыжьыхьым и 23-м къыхалъхьэну щэбэт щIыхьэхум, зэрыжаIэу, инри цIыкIури хэтынущ. «Къалэ къабзэ, Бахъсэн къабзэ!» къыхуеджэныгъэм щIэту, уэрам нэхъыщхьэхэр зэлъыIуахынущ, зэIузэпэщ ящIынущ, губгъуэхэм пхъэнкIиймрэ кIэрыхубжьэрыхухэмрэ щызэщIакъуэнущ.
Хьэжыкъарэ Алик.
Сурэтхэр Елъкъэн Артур трихащ.
